Publication: Magyar Közlöny
Issue: MK-2000-71 (Year: 2000, Number: 71)
Era: 1990-2004
Section: történő csatlakozásáról és a Szerződés szövegének kihirdetéséről szóló 1999. évi I. törvényt (a továbbiakban: Ész.). A
Paragraph Index: 432

2. Az Észak-atlanti Szerződés törvénybe iktatásával — a nemzetközi szerződés kihirdetésével — az Ész. 3. Cikke alapján a Magyar Köztársaság általános kötelezettséget vállalt arra, hogy — a NATO tagjaként — egyéni és kollektív védelmi képességét fenntartja és fejleszti. Bár az Ész. nem tartalmaz konkrét rendelkezést a nukleáris fegyverekről, a kollektív védelmi képességnek része lehet a Magyar Köztársaság területén nukleáris fegyverek telepítése is, mivel az Ész. 5. Cikke meghatározott esetekben kötelezővé teszi a fegyveres erő alkalmazását is. Fegyveres erő alkalmazása szükségessé teheti nukleáris fegyverek esetleges telepítését a Magyar Köztársaság területén. Ugyanakkor az Alkotmány 28/C. § (5) bekezdés b) pontjának második fordulata szerint nem lehet országos népszavazást tartani a nemzetközi kötelezettségeket tartalmazó törvények tartalmáról, tehát a nukleáris fegyverek telepítésének kérdése nem lehet népszavazás tárgya. Az Alkotmánybíróság megállapította, hogy az aláírásgyűjtő ív és a konkrét kérdés az Alkotmány 28/C. § (5) bekezdés b) pontjába ütközik, és ezért az OVB 6/2000. (II. 29.) számú határozatát helybenhagyta.

Source: https://magyarkozlony.hu/hivatalos-lapok/d2c977ff24c625f96e858d15d02337c5984294d9/dokumentumok/4600e7c3c5eab030f8cd6493a4361e25e691a4d8/letoltes